Document ID: 32008D0026

KOMMISSIONENS BESLUTNING
af 13. november 2007
om vedtagelse af listen over lokaliteter af fællesskabsbetydning i det pannoniske biogeografiske område i henhold til Rådets direktiv 92/43/EØF
(meddelt under nummer K(2007) 5404)
(2008/26/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/43/EØF af 21. maj 1992 om bevaring af naturtyper samt vilde dyr og planter (1), særlig artikel 4, stk. 2, tredje afsnit, og
ud fra følgende betragtninger:
(1)
Det pannoniske biogeografiske område, der er nævnt i artikel 1, litra c), nr. iii), i direktiv 92/43/EØF, omfatter dele af Tjekkiets, Rumæniens og Slovakiets territorier samt Ungarns territorium, som specificeret i det biogeografiske kort, som udvalget nedsat ved direktivets artikel 20 (i det følgende benævnt »Habitatudvalget«) godkendte den 20. april 2005.
(2)
Denne beslutning dækker ikke territoriet i Rumænien, der tiltrådte Den Europæiske Union i 2007. Rumænien begyndte at foreslå Kommissionen lokaliteter efter sin tiltrædelse. Det har derfor endnu ikke været muligt at medtage oplysningerne fra Rumænien i denne foreløbige liste over lokaliteter af fællesskabsbetydning, jf. direktiv 92/43/EØF.
(3)
Det er endvidere nødvendigt at gøre videre fremskridt med etableringen af Natura 2000-nettet, der blev påbegyndt i 1995, og som er en væsentlig faktor for beskyttelsen af biodiversiteten i Fællesskabet.
(4)
For det pannoniske biogeografiske område har Tjekkiet, Ungarn og Slovakiet mellem maj 2004 og september 2006 i overensstemmelse med artikel 4, stk. 1, i direktiv 92/43/EØF sendt Kommissionen lister over lokaliteter, der foreslås som lokaliteter af fællesskabsbetydning, jf. samme direktivs artikel 1.
(5)
Listerne over de foreslåede lokaliteter var ledsaget af oplysninger om hver lokalitet indgivet på den formular, som er fastlagt ved Kommissionens beslutning 97/266/EF af 18. december 1996 om en formular for oplysninger vedrørende foreslåede Natura 2000-lokaliteter (2).
(6)
Disse oplysninger omfatter den seneste og endelige udgave af et kort over den lokalitet, den pågældende medlemsstat har foreslået, lokalitetens navn, beliggenhed og udstrækning samt oplysninger fremkommet ved anvendelse af kriterierne i bilag III til direktiv 92/43/EØF.
(7)
Kommissionen har i forståelse med de enkelte medlemsstater opstillet et udkast til en liste, som også indeholder lokaliteter med prioriterede naturtyper eller prioriterede arter, og der bør på grundlag af dette udkast vedtages en liste over lokaliteter, der er udvalgt som lokaliteter af fællesskabsbetydning.
(8)
Kendskabet til forekomsten og fordelingen af naturtyperne og arterne bliver stadig bedre som følge af den overvågning, der finder sted i medfør af artikel 11 i direktiv 92/43/EØF. Lokaliteterne på fællesskabsniveau er derfor vurderet og udvalgt på grundlag af de bedste tilgængelige oplysninger.
(9)
De lokaliteter, som de pågældende medlemsstater har foreslået, er imidlertid ikke tilstrækkelige til at opfylde kravene i direktiv 92/43/EØF, hvad visse naturtyper og arter angår. For de arter og naturtyper kan det derfor ikke konkluderes, at nettet er fuldstændigt. Når der tages hensyn til den tid, der går, inden oplysningerne modtages og enighed opnås med medlemsstaterne, er det nødvendigt at vedtage en foreløbig liste over lokaliteter, der skal revideres i overensstemmelse med artikel 4 i direktiv 92/43/EØF.
(10)
Da der fortsat ikke er tilstrækkeligt kendskab til forekomsten og fordelingen af nogle naturtyper i direktivets bilag I og arter i dets bilag II, bør det ikke konkluderes, om nettet er tilstrækkeligt eller ej for dem. Den foreløbige liste bør om nødvendigt revideres i overensstemmelse med artikel 4 i direktiv 92/43/EØF.
(11)
Foranstaltningerne i denne beslutning er i overensstemmelse med udtalelse fra Habitatudvalget -
VEDTAGET FØLGENDE BESLUTNING:
Artikel 1
Listen i bilaget til denne beslutning er den foreløbige liste over lokaliteter af fællesskabsbetydning i det pannoniske biogeografiske område, som omhandlet i artikel 4, stk. 2, tredje afsnit, i direktiv 92/43/EØF.
Artikel 2
Denne beslutning er rettet til medlemsstaterne.
Udfærdiget i Bruxelles, den 13. november 2007.

Labels: 12
18
20